Sídlo spoločnosti SkyEurope v Bratislave v roku 2005
**SkyEurope Airlines, a.s.** bola nízkonákladová letecká spoločnosť v konkurze so sídlom na Letisku M. R. Štefánika v Bratislave a bývalými ďalšími základňami v Prahe a Viedni. Spoločnosť bola stopercentnou dcérou spoločnosti **SkyEurope Holding AG** so sídlom v Rakúsku. Od septembra 2009 bola spoločnosť v konkurze. V máji 2010 bol konkurz zrušený pre nedostatok majetku.

Spoločnosť náhle ukončila svoju prevádzku 31. augusta 2009, keď vyhlásila bankrot. So základňami v Rakúsku, Česku a na Slovensku to bola prvá multizákladňová letecká spoločnosť v strednej Európe. Spoločnosť poskytovala pravidelné a charterové lety "point-to-point" po Európe, ako aj nákladné služby.

História
--------

Embraer EMB 120RT Brasilia (OM-FLY) spoločnosti SkyEurope Airlines pristáva na letisku v Zürichu, október 2003
Boeing 737-500 (OM-SEB) na letisku v Manchestri, 16. apríl 2005
Boeing 737-700 (OM-NGG) vzlieta z letiska Schiphol v Amsterdame, 17. február 2007
Letecká spoločnosť bola založená v novembri 2001 a začala prevádzku 13. februára 2002 (vnútroštátne lety Bratislava – Košice operované 30 sedadlovým lietadlom Embraer 120 ER Brasilia). Založil ju Alain Skowronek (predseda) a Christian Mandl (výkonný šéf) za financovania Európskej banky pre obnovu a rozvoj (EBRD), ABN-Amro a EÚ fondov. Pred krachom (august 2009) spoločnosť zamestnávala okolo 600 ľudí. Pred masívnym prepúšťaním, po rušení základní v Krakove a v Budapešti koncom roka 2007, ich bolo 900. Od 27. septembra 2005 sa stala verejneobchodovateľnou na burzách vo Viedni a Varšave. Otváracia cena za akciu bola 6 eur, s hodnotou spoločnosti 120 miliónov eur. Časom jej akcie klesli až na 0,15 eur (február 2009). Na konci septembra 2008 SkyEurope dlhovala Sociálnej poisťovni takmer milión eur.

Od svojho vzniku boli SkyEurope Airlines každoročne v strate. Problémy spoločnosti sa vyhrotili na začiatku roku 2009, keď im 9. januára lízingová spoločnosť odobrala 6 lietadiel.. Aerolinky situáciu riešili prenajímaním lietadiel spolu s posádkou od iných leteckých spoločností, aby dokázali naplniť svoj letový plán.

**22. júna 2009** - medzinárodné letisko Paríž-Orly aerolinkám zadržalo lietadlo Boeing 737-700NG kvôli údajným nesplateným dlhom. Stalo sa tak hneď po tom, ako v ten istý deň súd povolil reštrukturalizáciu SkyEurope Airlines, ktorej súčasťou bola aj ochrana pred veriteľmi. Napriek ochrane francúzsky súd rozhodol v prospech letiska Orly, a lietadlo aj po krachu SkyEurope stále chátra na letisku.

Cielom reštrukturalizácie bolo priviesť do spoločnosti nového investora a ozdraviť ju. 31. júla SkyEurope Airlines oznámili vstup nového investora - holandskej spoločnosti Focus Equity. Investor plánoval do spoločnosti naliať 16,5 milióna eur pod podmienkou, že spoločnosť úspešne prejde procesom reštrukturalizácie.

**14. augusta 2009** - viedenské letisko (jedna zo základní spoločnosti) prestalo vybavovať lety SkyEurope kvôli neuhradeným pohľadávkam spred udelenia ochrany pred veriteľmi. SkyEurope presunul lety z Viedne na letisko v Bratislave vzdialeného 50 km. Pasažierov medzi letiskami spoločnosť prevážala kyvadlovými autobusovými linkami. V tento deň sa spoločnosť dohodla so zamestnancami na odložení uhradenia výplat o 15 dní, na 31. augusta 2009.

**31. augusta 2009** - pražské letisko Ruzyně a dodávateľ paliva dali aerolinkám ultimátum pre neuhradené platby. Krátko pred polnocou 31. augusta 2009 reštrukturalizačný správca vyhlásil bankrot spoločnosti.

Vybrané finančné ukazovatele SkyEurope Holding AG| milióny eur | 2004 | 2005 | 2006 | 2007 | 2008 | X/08-III/09 |
| --- | --- | --- | --- | --- | --- | --- |
| Prevádzkové výnosy | 53 | 113 | 159 | 236 | 260 | 85 |
| Prevádzkové náklady | (66) | (146) | (214) | (257) | (316) | (111) |
| Prevádzkový zisk | (13) | (34) | (55) | (21) | (56) | (27) |
| Zisk | (10) | (29) | (57) | (24) | (59) | (32) |
| Aktíva | 22 | 84 | 117 | 150 | 113 | 94 |
| Vlastné imanie | 0,1 | 34 | 16 | (3) | (61) | (98) |
| Záväzky | 22 | 50 | 101 | 152 | 174 | 192 |
| Peňažné prostriedky | 9 | 46 | 42 | 12 | 1 | 0,5 |
| Trhová hodnota | n/a | 102 | 82 | 103 | 19 | 6 |

Počet cestujúcich (tisíce)| Kalendárný mesiac | X | XI | XII | I | II | III | IV | V | VI | VII | VIII | IX |
| --- | --- | --- | --- | --- | --- | --- | --- | --- | --- | --- | --- | --- |
| Finančný rok 2008 | 305 | 284 | 269 | 227 | 255 | 308 | 280 | 333 | 344 | 387 | 415 | 355 |
| Finančný rok 2009 | 274 | 220 | 233 | 174 | 161 | 188 | 203 | 208 | 214 | 243 |   |   |
| Index | -10% | -23% | -13% | -24% | -37% | -39% | -28% | -38% | -38% | -37% |   |   |

Destinácie
----------

Destinácie SkyEurope Airlines
Letisko Bratislava je dosiahnuteľné po hodine jazdy z Viedne, Brna a Győru pokrývajúc obyvateľstvo štyroch krajín - Rakúska, Maďarska, Česka a Slovenska. SkyEurope tiež prevádzkovala shuttle bus medzi letiskom v Bratislave a v 50 km vzdialenej Viedni.

SkyEurope v decembri 2006 oznámil, že v marci 2007 otvorí svoju základňu na letisku vo Viedni s dvoma úplne novými lietadlami Boeing 737-700, ktoré budú lietať na 16 linkách. Otvorenie základne vo Viedni odrážalo úspech spoločnosti na rakúskom trhu - 20 percent cestujúcich odlietajúcich a prilietajúcich do Bratislavy boli Rakúšania a na niektorých linkách tvorili viac než 50 percentný podiel.

V poslednom čase (v lete 2009) pred krachom spoločnosti lietal SkyEurope do týchto destinácií  
Z **Bratislavy**: Barcelona, Burgas, Catania, Dubrovník, Istanbul-Sabiha Gökçen, Kodaň, Košice, Londýn-Luton, Malaga, Manchester, Paríž-Orly, Rím-Fiumicino, Split  

Z **Košíc**: Bratislava, Londýn-Luton, Manchester  

Z **Popradu**: Londýn-Luton  

Z **Viedne**: Alicante, Amsterdam, Atény, Barcelona, Burgas, Brusel, Bukurešť-Băneasa, Catania, Dubrovník, Larnaca, Lisabon, Neapol, Nice, Olbia, Paríž-Orly, Sofia, Split, Solún, Zadar  

Z **Prahy**: Burgas, Dubrovník, Londýn-Luton, Split, Alicante, Amsterdam, Atény, Bari, Brusel, Catania, Kodaň, Lisabon, Malaga, Miláno-Bergamo, Neapol, Olbia, Paríž-Orly, Rím-Fiumicino, Solún, Benátky-Treviso

V letnej sezóne roku 2009 lietal SkyEurope aj charterové lety do týchto destinácií  

Z **Bratislavy**: Antalya, Hurghada, Monastir, Rhodos

Flotila
-------

Embraer EMB 120RT Brasilia (OM-SKY), 12. október 2003
Boeing 737-300 (HA-LKT) letí nad Budapešťou, 20. august 2006
Boeing 737-500 (OM-SEG) s menom *„Tatjana"* na letisku v Manchestri, 14. október 2006
Boeing 737-500 (LY-AWF) vzlieta z letiska v Manchestri, 31. august 2009
Boeing 737-700 (OM-NGD) na letisku Praha-Ruzyně, 13. júl 2007
Boeing 737-300 (OM-CLA) na letisku Schiphol v Amsterdame, 28. júl 2009
Stroj typu Boeing 737-76N, s označením OM-NGA, bol prvým celkom novým lietadlom pre SkyEurope. Letecká spoločnosť ho získala 10. marca 2006. Lietadlo bolo pomenované *Adriana* podľa slovenskej modelky Adriany Sklenaříkovej, ktorej fotka sa nachádzala na trupe lietadla. OM-NGB typu Boeing 737-700 bolo druhé dodané lietadlo pre SkyEurope z 32 objednaných.

Zoznam lietadiel, ktoré mal vo flotile SkyEurope Airlines, alebo SkyEurope Airlines Hungary v rokoch 2002 - 2009:

### Embraer EMB 120RT Brasilia

| Registrácia | Meno lietadla | Sedadiel   (Economy) | Doba prevádzky |
| --- | --- | --- | --- |
| **OM-SKY** | - | 30 | 2002 - 2005 |
| **OM-SPY** | - | 30 | 2002 - 2005 |
| **OM-FLY** | - | 30 | 2003 - 2005 |
| **OM-DAY** | - | 30 | 2003 - 2005 |
| **OM-SHY** | - | 30 | 2004 - 2005 |
| **OM-SAY** | - | 30 | 2004 - 2005 |

### Boeing 737-500

| Registrácia | Meno lietadla | Sedadiel   (Economy) | Doba prevádzky |
| --- | --- | --- | --- |
| **OM-SEA** | *"Adriana"* | 133 | 2003 - 2006 |
| **OM-SEB** | - | 133 | 2004 - 2006 |
| **OM-SEC** | - | 133 | 2004 - 2007 |
| **OM-SED** | - | 133 | 2004 - 2006 |
| **OM-SEE** | - | 133 | 2004 - 2007 |
| **OM-SEF** | *"Zsuzsana"* | 133 | 2005 - 2006 |
| **OM-SEG** | *"Tatjana"* | 133 | 2005 - 2007 |
| **LY-AWG** | - | 124 | 2009 - 2009 |
| **LY-AWF** | - | 124 | 2009 - 2009 |

### Boeing 737-700

| Registrácia | Meno lietadla | Sedadiel   (Economy) | Doba prevádzky |
| --- | --- | --- | --- |
| **OM-NGA** | *"Adriana"* | 149 | 2006 - 2009 |
| **OM-NGB** | - | 149 | 2006 - 2009 |
| **OM-NGC** | - | 149 | 2006 - 2009 |
| **OM-NGD** | - | 149 | 2006 - 2009 |
| **OM-NGE** | - | 149 | 2006 - 2009 |
| **OM-NGF** | - | 149 | 2006 - 2009 |
| **OM-NGG** | - | 149 | 2007 - 2009 |
| **OM-NGH** | - | 149 | 2007 - 2008 |
| **OM-NGJ** | - | 149 | 2007 - 2009 |
| **OM-NGK** | - | 149 | 2007 - 2009 |
| **OM-NGL** | - | 149 | 2007 - 2009 |
| **OM-NGM** | - | 149 | 2007 - 2009 |
| **OM-NGN** | - | 149 | 2007 - 2009 |
| **OM-NGP** | - | 149 | 2007 - 2009 |
| **OM-NGQ** | - | 149 | 2008 - 2009 |

### Boeing 737-300

| Registrácia | Meno lietadla | Sedadiel   (Economy) | Doba prevádzky |
| --- | --- | --- | --- |
| **HA-LKR** | - | 149 | 2005 - 2006 |
| **HA-LKS** | - | 149 | 2005 - 2006 |
| **HA-LKT** | - | 149 | 2005 - 2006 |
| **HA-LKU** | *"Benedek Roza Muriel"* | 149 | 2005 - 2007 |
| **HA-LKV** | - | 149 | 2005 - 2007 |
| **OM-CLA** | - | 142 | 2009 - 2009 |
| **OM-CLB** | - | 142 | 2009 - 2009 |

SkyEurope si v roku 2005 objednali 32 nových lietadiel Boeing 737-700 (z ktorých 16 sa malo stať ich majetkom) ktoré mali byť doručené medzi rokmi 2006 a 2009. Objednávka sa však nikdy kompletne nenaplnila, kvôli zlej finančnej situácii spoločnosti v posledných rokoch.

Referencie
----------

1. ↑  SkyEurope Airlines, a.s. v konkurze. In:  *Obchodný register na internete* [online]. Bratislava: Ministerstvo spravodlivosti SR, [cit. 2019-12-30]. Dostupné online.
2. ↑  SkyEurope zrušil všetky lety a vyhlásil bankrot
3. ↑  Leo Himmelbauer, *SkyEurope gibt's noch billiger: Aktie fällt auf 13 Cent*, Wirtschafts Blatt, 18.2.2009
4. ↑  Sociálna poisťovňa, Dlžníci na poistnom, presne 29 845 282 SKK
5. ↑  Vladimíra Kucejová, *SkyEurope prišiel o vyše polovicu lietadiel*, Pravda, 11. 1. 2009
6. ↑
7. ↑
8. ↑  Passenger Traffic report, skyeurope.com
9. ↑

Iné projekty
------------

Commons
* Spolupracuj na Commons Commons ponúka multimediálne súbory na tému **SkyEurope Airlines**

Externé odkazy
--------------

* SkyEurope
* SkyEurope Airlines - výpis z Obchodného registra
* SkyEurope hodnotenia pasažierov
* SkyEurope flotila


|  |  |
| --- | --- |
| Portal | Portál letectvoSlovenský portál |

| * z
* d
* u
Letecké spoločnosti Slovenska |
| --- |
| Aktívne | 

|  |  |
| --- | --- |
| Osobné | 
* AirExplore
* Go2Sky
* Smartwings Slovakia

 |
| Nákladné (Cargo) | 
* AIR CARGO GLOBAL

 |
| Špeciálne | 
* AIR - TRANSPORT EUROPE (záchranná služba)
* DUBNICA AIR (aerotaxi)
* Letecký útvar Ministerstva vnútra Slovenskej republiky (vládna letecká služba)

 |

 |  |
| Zaniknuté | 
* AIR SLOVAKIA
* DANUBE WINGS
* OPERA JET
* Quick Duck
* Samair
* SEAGLE AIR
* SK Air
* SkyEurope Airlines
* SLOV-AIR
* Slovakian Airlines
* Slovenská letecká spoločnosť
* SLOVENSKÉ AEROLÍNIE
* TATRA AIR

 |